ΓΡΑΠΤΗ ΕΡΩΤΗΣΗ P-4056/98

υποβολή: Manuel Escolá Hernando (ARE) προς την Επιτροπή

(4 Ιανουαρίου 1999)

Θέμα: Ισπανική Ένωση καταπολέμησης του καρκίνου

Η Ισπανική Ένωση καταπολέμησης του Καρκίνου - ΑΕCC-, είναι μέχρι στιγμής ο φορέας που διαχειρίζεται τα 15 εκατομμύρια Ecu τα οποία διέθεσε η Ευρωπαϊκή Επιτροπή το 1996 για την εφαρμογή του προγράμματος καταπολέμησης του καρκίνου στη Λατινική Αμερική που ονομάζεται LICC.

Η Ευρωπαϊκή Επιτροπή διαπίστωσε προσφάτως ένα "οικονομικό έλλειμμα" καθώς και παρατυπίες στη διαχείριση των εν λόγω κοινοτικών πόρων κατά τα έτη 1996 και 1997.

Λόγω των παρατυπιών αυτών, η Επιτροπή αποφάσισε να αναστείλει προσωρινώς την καταβολή στην Ισπανική Ένωση καταπολέμησης του καρκίνου των εκκρεμούντων ποσών που ανέρχονται σε 10 εκατομμύρια Ecu περίπου.

Λαμβάνοντας υπόψη τη σημασία που έχουν για τις αναπτυσσόμενες χώρες οι διάφορες ενισχύσεις οι οποίες χορηγούνται από την Ευρωπαϊκή Ένωση και, συγκεκριμένα στην εν λόγω περίπτωση, για την εφαρμογή των προγραμμάτων καταπολέμησης του καρκίνου στη Λατινική Αμερική και λαμβάνοντας υπόψη το υφιστάμενο πάγωμα καταβολής των πόρων αυτών, κατά πόσο η Επιτροπή προτίθεται, σε περίπτωση που το πρόβλημα αυτό πάρει διαστάσεις, να χρησιμοποιήσει το ποσό του οποίου ανέστειλε προσωρινώς την καταβολή στην Ισπανική Ένωση καταπολέμησης του καρκίνου για τον σκοπό που διατέθηκε, δηλαδή για την ενίσχυση, μέσω άλλων φορέων των ασθενών αυτών στη Λατινική Αμερική;

Σε περίπτωση καταφατικής απαντήσεως πότε θα διατεθούν τα ποσά αυτά και μέσω ποίου φορέως;

Είναι σε θέση η Επιτροπή να εκθέσει λεπτομερώς τους λόγους που οδήγησαν στο πάγωμα των πόρων αυτών και να δώσει πληροφορίες σχετικά με την εξέλιξη των εργασιών αξιολόγησης και ελέγχου που πραγματοποιεί η Ευρωπαϊκή Επιτροπή;

Απάντηση του κυρίουMarín εξ ονόματος της Επιτροπής

(19 Φεβρουαρίου 1999)

To 1996, η Επιτροπή αποφάσισε να χρηματοδοτήσει με 13.3 εκατομμύρια ευρώ το πρόγραμμα "καταπολέμησης του καρκίνου στη Λατινική Αμερική". Η Ισπανική Ένωση καταπολέμησης του Καρκίνου (AECC) συνεισέφερε 1,5 εκατομμύρια ευρώ στο συνολικό προϋπολογισμό των 15 εκατομμυρίων ευρώ.

Η σύμβαση χρηματοδότησης που υπογράφηκε μεταξύ της Επιτροπής και της ιβηρικοαμερικανικής ένωσης των συνδέσμων καταπολέμησης του Καρκίνου (ALICC) εμπιστεύθηκε την εκτέλεση του σχεδίου συνεργασίας στην ένωση αυτή. Η οργάνωση αυτή αντιπροσωπεύει μια κοινοπραξία 21 συνδέσμων ή ενώσεων καταπολέμησης του καρκίνου, οι οποίες ειναι κυρίως λατινοαμερικανικές. Την προεδρία έχει προς το παρόν αναλάβει η AECC, η οποία έχει επίσης αναλάβει τη διεύθυνση του σχεδίου. Όμως, η AECC δεν έχει επιφορτισθεί με τη διαχείριση της ευρωπαϊκής συνεισφοράς.

Κατά την πρώτη από τις εξωτερικές περιοδικές αξιολογήσεις, που προβλέπονται από τη σύμβαση χρηματοδότησης, η Επιτροπή διαπίστωσε αδυναμίες κατά τη διάρκεια των ετών 1996 και 1997, στη διαχείριση των κονδυλίων της Κοινότητας για το πρόγραμμα "καταπολέμησης του καρκίνου στη Λατινική Αμερική". Σύμφωνα με την αξιολόγηση αυτή, η Επιτροπή προέβη σε λογιστικό έλεγχο. Κατά την πρώτη φάση του λογιστικού ελέγχου, διαπιστώθηκε ότι είναι ανάγκαίο η διοίκηση του ALICC να πραγματοποιήσει πολλές προσαρμογές στη λογιστική του σχεδίου. Η δεύτερη φάση του λογιστικού ελέγχου, που εξελίσσεται αυτή τη στιγμή, θα επιτρέψει να ολοκληρωθεί η αναθεώρηση και να εξακριβωθεί άν η ALICC εφάρμοσε τις συστάσεις που έγιναν προηγουμένως και να κρίνει αν η καταβολή των κοινοτικών κονδυλίων μπορεί να συνεχισθεί.

Θα πρέπει να διευκρινισθεί ότι ο στόχος του προγράμματος είναι η πρόληψη του καρκίνου στη Λατινική Αμερική. Οι προβλεπόμενες δραστηριότητες συνίστανται στην ευαισθητοποίηση των δημόσιων αρχών για το συντονισμό των πολιτικών δημόσιας υγείας καθώς και σε ενέργειες που προωθούν την έγκαιρη ανίχνευση ορισμένων ειδών καρκίνου που έχουν ευρείς κοινωνικές επιπτώσεις και την ευαισθητοποίηση και εκπαίδευση του κοινού γενικά, την κατάρτιση των εκπαιδευτών και του υγειονομικού προσωπικού.

Για το λόγο αυτό οι εθνικοί λατινοαμερικανικοί σύνδεσμοι επελέγησαν ως εταίροι, διότι δεν πρόκειται για τη χρηματοδότηση δραστηριοτήτων θεραπείας της ασθένειας, ούτε ερευνητικών δραστηριοτήτων.